text: 24 лістапада, Мінск /Кар. БЕЛТА/. Інтэрнэт-магазіны змогуць прымяняць спрошчаную сістэму падаткаабкладання з 1 студзеня 2018 года. Гэта прадугледжана дэкрэтам нумар 7 "Аб развіцці прадпрымальніцтва", паведамляе БЕЛТА.
  Суб'екты гаспадарання, якія займаюцца рознічным гандлем праз інтэрнэт-магазін, будуць мець права прымяняць спрошчаную сістэму падаткаабкладання ў парадку і на ўмовах, вызначаных главой 34 Падатковага кодэкса.
  Дэкрэтам таксама прадугледжана, што суб'екты гаспадарання маюць права не выкарыстоўваць пячаці (выключэнне - выпадкі, прадугледжаныя міжнароднымі дагаворамі Беларусі).
  На працягу 6 месяцаў на разгляд Прэзідэнта павінны паступіць прапановы аб зніжэнні падатковай нагрузкі на суб'екты гаспадарання ў сувязі са стварэннем імі новых рабочых месц, ажыццяўленнем эканамічнай дзейнасці на тэрыторыі малых гарадскіх паселішчаў і сельскай мясцовасці, рэінвесціраваннем прыбытку ў развіццё вытворчасці, а таксама аб спрашчэнні падатковага адміністравання. Паўгода адводзіцца і для падачы прапаноў аб замацаванні магчымасці выплаты падаткаў у замежнай валюце плацельшчыкамі, якія знаходзяцца або ажыццяўляюць дзейнасць за межамі Беларусі.-0-
  7 снежня, Мінск /Кар. БЕЛТА/. Беларуская федэрацыя біятлона заснавала новы турнір сярод юнакоў і дзяўчат - Кубак БФБ, паведамілі карэспандэнту БЕЛТА ў прэс-службе спартыўнай арганізацыі.
  Спаборніцтвы пройдуць у чатыры этапы. Першыя тры запланавана правесці 28-29 снежня, 16-17 і 27-28 студзеня: яны адбудуцца ў спарткомплексе Наваполацкага дзяржаўнага вучылішча алімпійскага рэзерву. Фінальны этап Кубка Беларускай федэрацыі біятлона 17-18 лютага прыме РЦАП "Раўбічы".
  Удзельнічаць у спаборніцтвах будуць спартсмены, якія прайшлі рэгіянальны адбор. Яны ўвойдуць у каманды Брэсцкай, Віцебскай, Гомельскай, Гродзенскай, Мінскай і Магілёўскай абласцей, горада Мінска. Акрамя таго, выступіць каманда Наваполацкага дзяржаўнага вучылішча алімпійскага рэзерву, прадстаўленая біятланістамі эксперыментальнай групы.
  "Ад кожнай каманды ва ўзроставых групах 2001-2002, 2003-2004, 2005-2006 гадоў нараджэння будуць выступаць па два юнакі і дзве дзяўчыны, а ва ўзроставай групе 1999-2000 гадоў нараджэння - па тры юнакі і тры дзяўчыны. Біятланісты будуць змагацца за першае месца як у асабістым, так і камандным заліку. Пераможца сярод каманд зможа атрымаць павялічаную квоту на чарговы сезон і прадставіць у спаборніцтвах наступнага Кубка Беларускай федэрацыі біятлона па адным дадатковым удзельніку ў кожнай узроставай групе", - расказалі ў БФБ.
  Біятланісты старэйшай узроставай групы ў асабістых гонках 1-га, 2-га і 3-га этапаў Кубка Беларускай федэрацыі біятлона будуць змагацца за права выступіць на юніёрскім першынстве свету па біятлоне, які з 26 лютага па 4 сакавіка пройдзе ў эстонскім Отэпя.-0-